Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Olega Butkovića, ministra mora, prometa i infrastrukture,** na 44. sjednici, održanoj 29. ožujka 2019.g., donosi sljedeću

**ODLUKU**

**Postupak protiv dužnosnika Olega Butkovića, ministra mora, prometa i infrastrukture neće se pokrenuti, obzirom da iz sadržaja zaprimljene prijave ne proizlazi da bi dužnosnik ostvarivao bilo kakav privatni interes ukidanjem Agencije za obalni linijski promet čije bi ovlasti trebalo preuzeti Ministarstvo mora, prometa i infrastrukture, sukladno usvojenom Zaključku Vlade Republike Hrvatske donesenom na 110. sjednici 2. kolovoza 2018.g., niti su kod dužnosnika utvrđene druge okolnosti koje upućuju na moguću povredu ZSSI-a.**

Obrazloženje

U Povjerenstvu je dana 3. listopada 2018.g. pod brojem 711-U-2812-P-298/18-01-3 zaprimljena neanonimna prijava mogućeg sukoba interesa podnesena protiv dužnosnika Olega Butkovića, ministra mora, prometa i infrastrukture, povodom koje se vodi predmet P-298/18.

U navedenoj prijavi se u bitnome navodi da je na 110. sjednici Vlada Republike Hrvatske odlučivala o ukidanju pojedinih agencija i drugih tijela s javnim vlastima kojima je osnivač Republika Hrvatska. Navodi se da Agencija za obalni linijski promet (u daljnjem tekstu: Agencija), čije se ukidanje predlaže, svakodnevno sukladno svom djelokrugu skrbi o pomorskoj povezanosti hrvatskih otoka i komunicira s predstavnicima jedinica lokalne samouprave na otocima o dnevnoj izmjeni plovidbenih redova za potrebe stanovnika otoka. Iznosi se pretpostavka da bi ovlasti Agencije preuzelo Ministarstvo mora, prometa i infrastrukture, obzirom da se nalazi u upravnom djelokrugu navedenog Ministarstva, u kojem bi slučaju došlo do sukoba interesa vezano za dodjelu koncesija na obalnim linijama gdje prijevoz obavlja Jadrolinija, brodar u vlasništvu države, čime bi privatni brodari u Republici Hrvatskoj bili stavljeni u nepovoljni položaj, slijedom čega je u javnom interesu nastavak rada Agencije kao samostalnog i neovisnog tijela. Napominje se da će uskoro biti raspisani međunarodni natječaji za obalni linijski prijevoz, odobreni od strane Europske komisije, koji bi ukidanjem Agencije bili dovedeni u pitanje, jer bi nastale pravne poteškoće u njihovoj provedbi.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a, stoga je i dužnosnik Oleg Butković povodom obnašanja dužnosti ministra mora, prometa i infrastrukture obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Ministarstva mora, prometa i infrastrukture dopisom Broj: 711-I-1374-P-298/18-03-17 od 30. listopada 2018.g. na okolnosti postoji li prijedlog ili je donesena odluka da se Agencija ukine, pripoji ili spoji s drugom agencijom, ako da tko je i zašto donio navedenu odluku te hoće li Ministarstvo mora, prometa i infrastrukture preuzeti dio javnih ovlasti Agencije po njenom eventualnom ukidanju, o kojim se ovlastima radi te tko će i u kojem postupku biti ovlašten iste provoditi, zajedno za pozivom za dostavom dokumentacije koja se odnosi na eventualno ukidanje, spajanje ili pripajanje Agencije (odluke, pisana obrazloženja, studije i dr.).

Obzirom da se Ministarstvo mora, prometa i infrastrukture nije očitovalo, upućena je požurnica istom dopisom Broj: 711-I-65-P-298-18/18-04-17 od 11. siječnja 2019.g., a budući da niti nakon upućivanja te požurnice uvidom u knjigu ulazne pošte Povjerenstva nije evidentiran primitak traženog očitovanja, Povjerenstvo je dopisom Broj: 711-I- 511-P-298-18/19-05-17 od 5. ožujka 2019.g. osobno izvijestilo dužnosnika Olega Butkovića, ministra mora, prometa i infrastrukture o navedenom propustu, kao čelnika tijelakoji sukladno članku 39. stavku 1. Zakona o sustavu državne uprave („Narodne novine“ broj 150/11., 12/13., 93/16. i 104/16.) predstavlja ministarstvo i upravlja njegovim radom, te brine o zakonitom i pravodobnom izvršavanju zakona i drugih propisa kao i o nepostupanju službi Ministarstva mora, prometa i infrastrukture.

Navedenim dopisom pozvan je dužnosnik, sukladno članku 39. Zakona o sustavu državne uprave, naložiti nadležnoj upravnoj službi Ministarstva mora, prometa i infrastrukture postupanje sukladno traženome u dvama navedenim dopisima Povjerenstva, imajući u vidu odredbu članka 39. stavka 5. ZSSI-a koja propisuje da Povjerenstvo ima pravo pribaviti činjenice i dokaze djelovanjem drugih tijela javne vlasti te da su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Na zahtjev Povjerenstva, Ministarstvo mora, prometa i infrastrukture očitovalo se dopisom, KLASA: 342-01/18-01/781, URBROJ: 530-03-1-2-2-19-5 od 13. ožujka 2019.g. u kojem se navodi da je sukladno zaključku Vlade Republike Hrvatske, KLASA: 022-02/18-07/355, URBROJ: 50301-25/06-178-2 donesenim na 110. sjednici održanoj 2. kolovoza 2018.g. o smanjenju broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima predloženo da s radom prestane Agencija za obalni linijski promet sa sjedištem u Splitu. Stoga je bilo potrebno postojeći zakonodavni okvir uskladiti sa navedenom zaključkom Vlade Republike Hrvatske s obzirom da bi poslove Agencije preuzelo Ministarstvo mora, prometa i infrastrukture izmjenama odredbi Zakona o prijevozu u linijskom i povremenom obalnom prometu na način da se riječi: „Agencija“ zamjenjuju riječima: „Ministarstvo“, kako bi se nakon prestanka rada Agencije osiguralo nesmetano obavljanje djelatnosti pomorskog prometa i otklonila mogućnost pravne nesigurnosti na tržištu. Navodi se da je 21. studenoga 2018.g. točka Dnevnog reda Nacrt prijedloga Zakona o izmjenama i dopunama Zakona o prijevozu u linijskom i povremenom obalnom prometu povučena sa sjednice Vlade Republike Hrvatske te je Agencija do daljnjeg nastavila s radom.

Uvidom na internetsku stranicu Vlade Republike Hrvatske, utvrđeno je da dužnosnik Oleg Butković nije bio prisutan na toj sjednici, već je istoj nazočio dužnosnik Tomislav Mihotić, državni tajnik u Ministarstvu mora, prometa i infrastrukture.

Iz uvida u Prijedlog zaključka Vlade Republike Hrvatske proizlazi da je po prihvaćanju prijedloga smanjenja broja agencija, zavoda, fondova, instituta, zaklada, trgovačkih društava i drugih pravnih osoba s javnim ovlastima trebalo zadužiti tijela državne uprave za provedbu svih aktivnosti radi realizacije njihova smanjena prema utvrđenim rokovima, s time da bi provedbu zaključka nadzirao dužnosnik Tomislav Tolušić, potpredsjednik Vlade Republike Hrvatske i ministar poljoprivrede. Pod točkom 16. predviđa se ukidanje Agencije, a za provedbu svih aktivnosti zaduženo je Ministarstvo mora, prometa i infrastrukture.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 15. stavkom 1. Zakona o prijevozu u linijskom i povremenom obalnom prometu („Narodne novine“ broj 33/06., 38/09., 87/09., 18/11., 80/13. i 56/16.) propisano je da se radi obavljanja poslova u vezi s dodjelom prava na obavljanje usluge javnog prijevoza, uspostavljanje informatičkog sustava javnog prijevoza i ostvarivanja prava na povlašteni prijevoz osniva Agencija za obalni linijski promet. Osnivač Agencije je Republika Hrvatska, a osnivačka prava ostvaruje Vlada Republike Hrvatske.

Iz zaprimljenog očitovanja Ministarstva mora, prometa i infrastrukture proizlazi da je Vlada Republike Hrvatske na svojoj 110. sjednici raspravljala o ukidanju pravnih osoba s javnim ovlastima, među kojima i o ukidanju Agencije, pravne osobe koja ima javnu ovlast dodjele prava na obavljanje usluge javnog prijevoza u obalnom linijskom pomorskom prometu, o čemu je donesen zaključak. Dužnosnik Oleg Butković nije bio prisutan na toj sjednici, već ga je zamjenjivao Tomislav Mihotić, državni tajnik u Ministarstvu mora, prometa i infrastrukture. Potom je Ministarstvo mora, prometa i infrastrukture kao resorno ministarstvo u svrhu provedbe navedenog zaključka trebalo uskladiti zakonodavni okvir te po ukidanju Agencije preuzeti obavljanje poslova Agencije, od čega se u međuvremenu do daljnjega odustalo.

Samo po sebi ne može biti sporno razmatranje mogućnosti ukidanja Agencije i prenošenje njenih ovlasti na Ministarstvo mora, prometa i infrastrukture, jer to predstavlja političku odluku Vlade Republike Hrvatske o kojoj u konačnici raspravlja Hrvatski sabor. Navedeno može biti sporno ukoliko bi dužnosnik koji sudjeluje u donošenju takve odluke ostvarivao neki privatni interes od njezina donošenja odnosno ako je dužnosnik osobno bio rukovođen privatnim interesom u postupku donošenju odluke.

Naime, okolnost da Jadrolinija, poslovni subjekt u vlasništvu države, obavlja djelatnost prijevoza u obalnom linijskom prometu i time konkurira drugim brodarima koji su u privatnom vlasništvu, ne stvara poveznicu prema dužnosniku Olegu Butkoviću, jer obnašanje visoke državne dužnosti člana Vlade Republike Hrvatske ne može upućivati na to da bi se dužnosnik već samo po toj činjenici mogao smatrati interesno povezanim s Jadrolinijom niti da bi ostvarivao neki privatni interes i bio pristran prema Jadroliniji u odnosu na druge zainteresirane poslovne subjekte. Gospodarski interes brodara u državnom vlasništvu ne može se povezati s privatnim interesima čelnika tijela državne uprave pukom činjenicom da je država osnivač brodara.

I prema važećim zakonskim odredbama Zakona o prijevozu u linijskom i povremenom obalnom prometu Agencija, državno tijelo, dodjeljuje pravo na obavljanje usluge javnog prijevoza. Prema članku 21. tog Zakona ravnatelja Agencije imenuje i razrješava Upravno vijeće uz suglasnost ministra nadležnog za poslove pomorstva, a Upravno vijeće Agencije sukladno članku 19. istoga Zakona čine i tri predstavnika ministarstva nadležnog za poslove pomorstva koje imenuje Vlada Republike Hrvatske na prijedlog ministra nadležnog za poslove pomorstva.

Eventualno preuzimanje ovlasti Ministarstva mora, prometa i infrastrukture od strane Agencije kao državnog tijela u tim postupcima ne bi bilo sporno, a i nadalje bi državno tijelo odlučivalo o dodjeli prava na obavljanje djelatnosti prijevoza te ne bi ni postojala razlika obzirom na način imenovanja članova Upravnog vijeća i ravnatelja Agencije.

U konkretnome slučaju utvrđeno je da dužnosnik nije ni sudjelovao u glasovanju prilikom usvajanja zaključka Vlade Republike Hrvatske kojim se predviđa smanjenje broja agencija, tijelo državne uprave kojem je na čelu bilo je zaduženo za djelomičnu provedbu istog zaključka putem pripreme izmjene normativnog okvira, kao i druga državna tijela, dok se od odluke o ukidanju Agencije kasnije odustalo. Također, iz navoda prijave ne proizlazi bilo kakav privatni interes koji bi postojao na strani dužnosnika Olega Butkovića, koji bi bio ostvaren kao posljedica ukidanja Agencije ili kojim bi dužnosnik bio rukovođen da je sudjelovao u usvajanju navedenog zaključka.

 Obzirom da nije utvrđeno da dužnosnik ostvaruje privatni interes od usvojenog Zaključka Vlade Republike Hrvatske sa 110. sjednice od 2. kolovoza 2018.g. o smanjenju broja agencija i drugih pravnih osoba s javnim ovlastima, niti su utvrđene druge okolnosti koje upućuju na moguću povredu ZSSI-a, a i sama odluka o ukidanju Agencije je povučena, postupak za odlučivanje o sukobu interesa protiv dužnosnika neće se pokrenuti. Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Oleg Butković, elektronička dostava
2. Podnositelju prijave, e-mail
3. Objava na internetskim stranica Povjerenstva
4. Pismohrana